વીજળીના કડાકા ને ભડાકા વાતાવરણમાં ગૂંજી ઉઠ્યા. પશુ –પક્ષી આમ તેમ ભાગવા માંડ્યા, માનવસમુદાયો વિખરવા લાગ્યા, જોત-જોતામાં ચોમેર અંધકાર પ્રસરી ગયો. અને પલકવારમાં તો ગાજ –વીજ સાથે મૂસળધાર મેઘ તૂટી પડ્યો. વાતાવરણમાં ઊભરાયેલો બફારો વરસાદની જડીઓમાં વીલીન થઇ ગયો. અને ચોમેર આહ્લાદક ઠંડક ફરી વળી. સીઝન નો પહેલો વરસાદ તનની સાથે મનને પણ તરબોળ કરી મૂકે એવો વરસ્યો. ભીની માટીની સોંધી-સોંધી ખૂશ્બુ નાસ-પૂટેને ભરી દે એટલી મનમોહક હતી. વ્રુક્ષોના પર્ણો પર બાજી ગયેલી ધૂળ વરસાદના પાણીમાં ધોવાઇ જતા તેની લીલાશ નયનરમ્ય બની હતી.